PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT

asupra propunerii legislative privind modificarea şi completarea  Legii privind organizarea şi funcţionarea Societăţii Române de Radiodifuziune şi Societăţii Române de Televiziune nr. 41/1994 republicată, cu modificările şi completările ulterioare

Propunerea legislativă privind modificarea şi completarea  Legii privind organizarea şi funcţionarea Societăţii Române de Radiodifuziune şi Societăţii Române de Televiziune nr. 41/1994 republicată, cu modificările şi completările ulterioare a fost transmisă Comisiei cu adresa nr. Pl.-x  301 din 14 mai 2007.

Comisia pentru cultură, arte, mijloace de informare în masă a  fost sesizată în fond cu această propunere legislativă, spre avizare fiind transmisă Comisiei pentru buget, finanţe şi bănci şi Comisiei juridice, de disciplină şi imunităţi. Până la data întocmirii raportului nu s-au primit avize din partea celor două comisii. Comisia a ţinut cont de avizul favorabil nr. 580 din 7.05.2007 emis de Consiliul Legislativ, precum şi de Punctul de vedere al Guvernului, nr. 1079/11.05.2007, care nu susţine adoptarea acestei iniţiative legislative.

Potrivit prevederilor art. 73 din Constituţia României, republicată, propunerea legislativă,  face parte din categoria legilor organice. 
Conform prevederilor art. 75 alin. (1) din Constituţia României, republicată şi art. 92 alin. (8) pct. 2 din Regulamentul Camerei Deputaţilor, republicat, Camera deputaţilor este prima Cameră sesizată. 
Propunerea legislativă a fost dezbătută în şedinţele Comisiei din zilele de 21, 22 şi 28 mai 2007. 

Iniţiativa legislativă are ca obiect de reglementare modificarea şi completarea Legii nr. 41/1994 privind organizarea şi funcţionarea Societăţii Române de Radiodifuziune şi Societăţii Române de Televiziune, cu modificările şi completările ulterioare, în sensul promovării descentralizării în interiorul Societăţii Române de Radiodifuziune şi Societăţii Române de Televiziune, prin funcţionarea pe teritoriul naţional a mai multor posturi de radio şi televiziune cu personalitate juridică..
La lucrările Comisiei au fost prezenţi 14 deputaţi, din totalul de 19 membri ai Comisiei.

În conformitate cu prevederile art. 54  şi 55 din Regulamentul Camerei Deputaţilor, republicat, la dezbateri au participat: domnul Virgil Ştefan Niţulescu, Secretar general în Ministerul Culturii şi Cultelor, doamna Maria Ţoghină, Preşedinte – Director general al Societăţii Române de Radiodifuziune, domnul Florin Bruşten, Secretar general Studiouri Regionale şi domnul Titi Dincă, Director de programe, din partea Societăţii Române de Televiziune iar dîn partea grupului de iniţiatori, domnul deputat Petre Străchinaru.

Raportul Comisiei a fost adoptat cu majoritatea voturilor celor prezenţi în sală în momentul votării (11 voturi pentru respingere, 2 voturi împotriva respingerii şi o abţinere).
În urma dezbaterii, Comisia pentru cultură, arte, mijloace de informare în masă propune respingerea propunereii legislative privind modificarea şi completarea  Legii privind organizarea şi funcţionarea Societăţii Române de Radiodifuziune şi Societăţii Române de Televiziune nr. 41/1994 republicată, cu modificările şi completările ulterioare. Motivarea respingerii se întemeiază pe următoarele considerente:  

Propunerea de modificare a legii este de natură să afecteze, pe termen mediu şi lung, existenţa şi funcţionarea serviciilor publice de radio şi televiziune din România, autonomia financiară şi editorială a studiourilor teritoriale existând deja, dobândirea calităţii de persoane juridice pentru acestea nu va avea nici un efect în domeniul editorial. Conform prevederilor legii în vigoare, studiourile teritoriale sunt conduse de Comitete directoare proprii, numite de Consiliul de administraţie, pe baza propunerilor primite de la studiouri iar Comitetele directoare ale studiourilor teritotriale răspund pentru execuţia financiară. Studiourile beneficiază de frecvenţe proprii de emisie, atât în unde medii cât şi în unde ultrascurte, cu acoperire regională, pe care sunt difuzate programe proprii 24 de ore din 24.
În propunerea legislativă nu sunt reglementate modalitatea de finanţare şi modalitatea de separare a patrimoniului între cele două societăţi şi studiourile teritoriale, nu este prevăzut un mecanism prin care studioul central exercită coordonarea sau controlul faţă de structura din subordine, delimitarea de competenţe, condiţii de angajare a răspunderii etc.   

